ไฟแนนซ์ทูเดย์
แก๊งคอลเซ็นเตอร์ออกอาละวาดอีกแล้ว เที่ยวนี้เปลี่ยนรูปแบบไว้หลอกประชาชน
19 ส.ค. 2554

แก๊งคอลเซ็นเตอร์ออกอาละวาดอีกแล้ว เที่ยวนี้เปลี่ยนรูปแบบไว้หลอกประชาชน 
ด้วยการส่งข้อความเสียงจากระบบอัตโนมัติเข้ามือถือลูกค้า แล้วบอกว่าลูกค้าได้กดเอทีเอ็มเป็นเงินจำนวน XXXX หากไม่ถูกต้องให้กด 1 เพื่อติดต่อเจ้าหน้าที่ หลังจากที่คนหลงกดไปก็จะโดนชักจูงให้ไปที่ตู้เอทีเอ็มเพื่อถามยอดบัญชีและจะโดนหลอกให้กดปุ่มนั้นปุ่มนี้ สุดท้ายเงินก็หายออกไปจากบัญชี เรื่องนี้ขอบอกให้ทุกธนาคารเตือนลูกค้าด้วย เพื่อป้องกันความเสียหายจากโจรพวกนี้




ช่วงดอกเบี้ยขาขึ้น เศรษฐีมีเงินเย็นสนุกช็อปปิ้งเงินฝากกันใหญ่ โยกเงินฝากจากที่นั่นไปที่นี่ ยังไงก็ดีกว่าเอาเงินไปลงหุ้น เพราะไอ้หุ้นที่ซื้อขายกันเข้าไป 6 หมื่นกว่าล้านบาท เมื่อเปิดตลาดวันแรกหลังเลือกตั้ง แหล่งข่าวกระซิบให้ ช.ชดา ฟังว่า มีแต่ฝรั่งหัวดำมาซื้อ เอาเศษตังค์นิดหน่อยมาปั่นหุ้นก็ขึ้นพรวดพราดแล้ว เพราะตลาดหุ้นไทยมันเล็ก ต้องดีใจกันหน่อยกับรัฐบาลใหม่ที่กำลังจะมาสร้างความปรองดองในประเทศ
นพ.คัคนันต์ กีรติสุนทร ผู้อำนวยการฝ่ายอาวุโส สายงานทรัพยากรบุคคลและบรรษัทภิบาล ธนาคารกรุงไทย แจ้งว่า ธนาคารยังคงเดินหน้าโครงการกรุงไทย ยุววาณิช และโครงการกรุงไทย ต้นกล้าสีขาว โดยเปิดรับเยาวชนเข้าร่วมโครงการพร้อมกัน จนถึงวันที่ 30 ก.ค.นี้ ผ่านทางเว็บไซต์และทางโทรสารของธนาคาร
ทีมงานด้านเศรษฐกิจของระบอบทักษิโณมิกส์ คัมแบ็กแล้ว ไล่มาตั้งแต่ พันศักดิ์ วิญญรัตน์ นิพัทธ พุกกะณะสุต วิจิตร สุพินิจ ชัยวัฒน์ วิบูลย์สวัสดิ์ และอย่าลืม ดร.โกร่ง วีรพงษ์ รามางกูร ท่านทั้งหลายล้วนเป็นมือฉมังด้านเศรษฐกิจทั้งนั้น แม้จะเป็นแมวเทา แต่ก็จับหนูได้ ฉะนั้นจับตาดูให้ดีว่า ทีมที่ปรึกษาเศรษฐกิจรัฐบาลจะแก้ปมนโยบายใช้แต่เงิน แต่คลังกระเป๋าแฟบได้หรือไม่